Pääministeri Antti Rinne ja Googlen toimitusjohtaja Sundar Pichai kertoivat tiedotustilaisuudessaan hakukoneyhtiön uusista investoinneista Suomeen.

Toinen Googlen tuulivoimainvestoinneista tulee Kainuuseen. Teknologiajätti käynnistää myös koulutusohjelman SAK:n kanssa.

Google aikoo investoida Haminan datakeskukseen Suomessa aiemmin kerrottua enemmän. Pääministeri Antti Rinne (sd.) kertoi asiasta aamupäivällä tiedotustilaisuudessa yhdessä Googlen toimitusjohtajan Sundar Pichainin kanssa.

Haminan datakeskukseen tulee 600 miljoonan euron lisäinvestointi toukokuussa kerrotun, uuden datakeskuksen rakentamisen lisäksi. Näin Googlen investointi Haminaan tuplaantuu aiemmasta ja tuo kaupunkiin uusia työpaikkoja.

Investoinnit Haminaan tehdään ensi vuoden aikana. Uusien investointien myötä Googlen kokonaisinvestoinnit Haminaan nousevat 2 miljardiin euroon. Google rakensi ensimmäisen palvelinkeskuksensa Haminaan vuonna 2011.

Uuden palvelinkeskuksen odotetaan työllistävän esimerkiksi 1 500 rakennusalan ammattilaista ensi vuoden alkupuolella, kertoo Haminan kaupunginjohtaja Hannu Muhonen.

Muhonen ei osaa sanoa aika-arviota rakentamiselle tai sitä, onko lisäinvestoinnissa kyse erillisen datakeskuksen rakentamisesta. Investoinnit tulevat kuitenkin samalle tontille, ja ne kestävät Muhosen mukaan useampia vuosia.

– Tässä ehdottomasti astuttiin uudelle tasolle. Kokonaisuus on niin valtava, että Haminaa voi jo sanoa Google-kaupungiksi Euroopassa, Muhonen sanoo Ylen haastattelussa.

Uudet investoinnit ovat osa Googlen yhteensä 3 miljardin investointeja sen eurooppalaisiin palvelinkeskuksiin.

Google: Kaksi uutta tuulivoimaprojektia Suomeen, toinen Kainuuseen

Google hankkii Suomesta myös lisää tuulivoimaa. Tulossa on kaksi tuulienergiaprojektia, joista tuleva sähkö kattaa Haminan laajenevan palvelinkeskuksen sähköntarvetta. Tuulivoimalat tulevat tuottamaan 250 megawattia sähköä.

Toinen tuulivoimaprojekteista tulee Kainuuseen. Google ostaa 125 megawattia Piiparinmäen 211,4 megawatin tuulivoimapuistossa tuotettavasta sähköstä Ilmatar Energyltä.

Tälle alueelle Pyhännässä tulee Ilmattaren tuulivoimaloita, jotka tuottavat sähköä Googlelle. Timo Sihvonen / Yle

Piiparinmäen tuulivoimapuisto sijaitsee Kajaanin kaupungin ja Pohjois-Pohjanmaahan kuuluvan Pyhännän kunnan alueilla. Voimaloita rakennetaan vuosina 2019–2021 ilman valtion tukea, ja alue alkaa tuottaa sähköä jo ensi vuonna, tiedotti Ilmatar Energy.

Toisen uuden tuulivoimapuiston sijainnista ei kerrottu perjantaina aamupäivällä.

Google kertoi vuosi sitten syyskuussa ostavansa Suomesta kolmen tuulipuiston tuotannon 10 vuoden sopimuksella. Tuolloin ilmoitettiin tuulivoimapuistojen tulosta Pohjanmaalle Närpiöön, Etelä-Pohjanmaalle Isojoelle ja Keski-Pohjanmaalle Kannukseen.

Koulutusohjelma SAK:n kanssa tulossa

Rinteen mukaan Googlen investoinnit jälleen osaltaan osoittavat, että Suomi on erinomainen kohde investoida. Rinne kertoi, että tuulivoimainvestointien jälkeen Googlen hankima päästöttömän sähkön tuotanto vastaa lähes kokonaan Suomen datakeskuksen sähkönkulutusta.

Rinteen mukaan Suomen vahvuuksia ovat vakaus ja turvallisuus, korkea osaaminen, hyvin toimiva ja tehokas hallinto ja korkea luottamus yhteiskunnassa.

– Nämä ovat merkityksellisiä tekijöitä kansainvälisessä kilpailussa investoinneista, Rinne totesi tiedotteen mukaan.

Google kertoi maaliskuussa 2009 ostavansa Summan tehtaan Stora Ensolta ja muuttavansa sen palvelinkeskukseksi. Pyry Sarkiola / Yle

Google aloittaa myös yhteistyöprojektin SAK:n kanssa. SAK kertoo tiedotteessaan (siirryt toiseen palveluun), että se käynnistää digitaitojen koulutusohjelman kymmenillä työpaikoilla. Rahoitus koulutuksiin saadaan Googlen hyväntekeväisyysorganisaatiolta Google.orgilta.

– Ohjelma tulee tarjoamaan koulutusta työntekijöille, joiden työ muuttuu nopeimmin automatisaation tai digitalisaation takia. Esimerkkejä tällaisista työtehtävistä ovat hallinnolliset työt, tuotanto ja palvelusektori, Pichai toteaa tiedotteessa.

Uutta energiantuotantoa Eurooppaan

Pichai kertoi torstaina julkaisemassaan blogikirjoituksessa (siirryt toiseen palveluun), että yhtiö on tehnyt historiansa suurimman sopimuksen uusiutuvan energian alalla.

Googlen toimitusjohtaja Sundar Pichai vieraili Helsingissä perjantaina. Jani Saikko / Yle

Kyse on Pichain mukaan yhteensä 18 uudesta energiasopimuksesta, ja energiantuotannossa mitattuna kyse on 1 600 megawatin paketista. Määrä vastaa Olkiluodon rakenteilla olevan ydinvoimalan reaktorin tehoa, joskaan ei sähköntuotannon määrää.

Lähes puolet uudesta energiantuotannosta on Euroopassa.

Näiden sopimusten myötä Googlen tuuli- ja aurinkovoiman käyttö kasvaa 40 prosenttia 5 500 megawattiin, Pichai kertoo. Kauppa sisältää yli kahden miljardin dollarin edestä uusia energianlähteitä, kuten miljoonia aurinkopaneeleita ja satoja tuulivoimaloita kolmella eri mantereella.

Sopimukset sisältävät investointeja Yhdysvalloissa, Chilessä ja Euroopassa.

Googlen päätös käyttää tuulivoimaa Haminan laajanevassa palvelinkeskuksessa lisää merkittävästi tuulivoiman käyttöä Suomessa.

Tällä hetkellä Suomen tuulivoimaloiden yhteenlaskettu kapasiteetti on hieman yli 2000 megawattia, ja Googlen tilaama tuotanto lisää kapasiteettia 250 megawatilla.

Google kertoi tänään, että osa hankittavasta uusiutuvan energian kapasiteetista sijoittuu Suomeen. Yksi hankkeista on Ilmatar Energyn Kainuuseen rakennettava tuulipuisto.

Tuulivoima joudutaankin tuottamaan Kainuussa ja Pohjois-Suomessa, sillä puolustusvoimien mahdollisten tutkahäiriöiden takia uusia tuulivoimahankkeita ei voida käynnistää esimerkiksi Kaakkois-Suomessa.

Googlen investointi saattaa kuitenkin vauhdittaa selvitystä, joka sallisi uudet tuulivoimapuistot myös Suomenlahden rannikolla.

Jättisakkoja toisensa jälkeen

Google on ollut useampaan otteeseen otsikoissa erilaisten ongelmien vuoksi. Tämän kuun alussa kerrottiin, että yhtiö sopi maksavansa 170 miljoonan dollarin sakot Yhdysvalloissa. Yhtiötä syytettiin laittomasta lapsikäyttäjien datan keräämisestä ja jakamisesta Youtubessa.

EU-komissiolta Google sai maaliskuussa lähes puolentoista miljardin euron sakot, koska komissio katsoi yhtiön käyttäneen väärin johtavaa asemaansa verkkohakujen mainonnassa.

Vuosi sitten heinäkuussa EU asetti Googlelle ennätykselliset yli neljän miljardin euron sakot määräävän markkina-aseman väärinkäytöstä. Päätös koski Googlen palveluiden asentamista Android-puhelimiin.

Vuonna 2017 EU iski Googlelle 2,4 miljardin euron sakot. Sakko tuli verkko-ostoksiin liittyvien nettihakujen manipuloinnista.

Lue myös:

Googlen toimitusjohtajalla on asiaa suomalaisille – Millainen mies on Sundar Pichai?

Paperitehtaan raunioille pyrki 10 vuotta sitten yritys, jonka nimi pidettiin visusti salassa – sitten Google löi ällikällä koko Suomen